Alvarlegt umferðarslys varð á Reykjanesbraut við Straumsvík um klukkan 21:22 í gærkvöldi samkvæmt upplýsingum frá lögreglunni á höfuðborgarsvæðinu . RÚV segir að um banaslys sé að ræða og hefur mbl.is einnig heimildir fyrir því að svo sé . Að sögn lögreglu lauk starfi á vettvangi klukkan 23:57 og var þá hægt að opna Reykjanesbraut á ný . Slysið varð með þeim hætti að tvær bifreiðar sem komu úr gagnstæðri átt rákust saman og lést maður í annarri bifreiðinni . Aðrir hlutu minni háttar meiðsl . Töluvert var um slys í umferðinni í gær en í flestum tilvikum urðu ekki slys á fólki . Klukkan 20 hafði ökumaður samband við lögreglu en vegna veðuraðstæðna hafði hann misst stjórn á bifreið sinni og ekið á ljósastaur . Var haft samband við HS Veitur vegna staursins . Í Kópavoginum urðu tveir árekstrar um kvöldmatarleytið en í báðum tilvikum var um árekstur tveggja bifreiða að ræða . Í öðru tilvikinu var önnur bifreiðin óökufær eftir áreksturinn . Í Breiðholti rákust tvær bifreiðar saman um kvöldmatarleytið . Bifreið var ekið aftan á aðra við hringtorg í Grafarvoginum um kvöldmatarleytið og í Mosfellsbæ var bifreið ekið í veg fyrir aðra á gatnamótum . Önnur bifreiðin var óökufær á eftir . Um klukkan 20 var tilkynnt um slys utandyra í Austurbænum ( hverfi 105 ) . Ungur maður hafði runnið í hálku á gangstétt og var mögulega ökklabrotinn á vinstri fæti . Hann var fluttur með sjúkrabifreið á slysadeildina í Fossvogi . Mikið álag var á slökkviliði höfuðborgarsvæðisins í gærkvöldi og nótt , mikið um sjúkraflutninga og eins var álag á dælubíla en ekkert alvarlegt kom upp að sögn varðstjóra .